**Prelungirea duratei contractelor individuale de muncă, în anul şcolar 2016-2017, pentru cadrele didactice care au dobândit cel puţin definitivarea în învăţământ sau care vor dobândi definitivarea în învăţământ până la data de**

**1 septembrie 2016, care au obţinut media de repartizare minimum 7 (şapte) obţinute la concursurile naţionale de ocupare a posturilor didactice/catedrelor vacante/rezervate în învăţământul preuniversitar, sesiunile 2015, 2014, respectiv 2013 şi/sau 2012 pentru învăţători/institutori/profesori pentru învăţământ primar**

Art. 60 (1) Posturile didactice/catedrele rămase vacante/rezervate după derularea etapelor de mobilitate anterioare se ocupă cu prioritate de candidaţii care beneficiază de prelungirea duratei contractelor individuale de muncă, în anul şcolar 2016-2017, **care au dobândit cel puţin definitivarea în învăţământ, în baza notei/mediei de repartizare minimum 7 (şapte) obţinute la concursurile naţionale de ocupare a posturilor didactice/catedrelor vacante/rezervate în învăţământul preuniversitar, sesiunile 2015, 2014, respectiv 2013 şi/sau 2012 pentru învăţători/institutori/profesori pentru învăţământ primar, conform prezentei Metodologii.**

(2) Cadrele didactice calificate **care au dobândit cel puţin definitivarea în învăţământ, precum şi cadrele didactice debutante înscrise la examenul naţional de definitivare în învăţământ, sesiunea 2016**, angajate cu contract individual de muncă pe perioadă determinată care au obținut **media de repartizare minimum 7 (şapte) în specialitatea postului la concursurile de titularizare, sesiunile 2015 şi/sau 2014**, care au **acordul consiliului de administraţie**/consiliilor de administraţie al/ale unităţii/unităţilor de învăţământ şi au **calificativul/calificativele „Foarte bine”** **şi care mai au cel puţin jumătate de normă didactică în specialitate, pot solicita prelungirea duratei contractului individual de muncă pe perioadă determinată în anul şcolar 2016-2017.** Pentru aceasta, se adresează, în scris, conducerii unităţii de învăţământ până la termenul prevăzut în Calendar, care comunică acordul/refuzul la inspectoratul şcolar, conform Calendarului. **Profesorii consilieri în centre și cabinete de asistență psihopedagogică se adresează CMBRAE/CJRAE în cadrul căruia este normat postul didactic respectiv.** Dacă un post didactic este solicitat de mai multe cadre didactice, prioritate la ocuparea postului au cadrele didactice care au dobândit cel puţin definitivarea în învăţământ.

Dacă astfel nu se ajunge la departajare, se ia în calcul media de repartizare cea mai mare de la concursul/concursurile de titularizare susţinute în perioada 2014-2015.

Dacă nici astfel nu se ajunge la departajare, prioritate la ocuparea postului didactic/catedrei are cadrul didactic cu domiciliul în localitatea în care solicită postul didactic/catedra, conform art. 1 alin. (3). În situaţia în care nici domiciliul nu conduce la departajare, la medii de repartizare egale se ia în calcul nota cea mai mare obţinută la proba scrisă în cadrul concursului/concursurilor de titularizare susţinute în perioada 2014-2015. Dacă nici astfel nu se ajunge la departajare, atunci se aplică, în ordine, criteriile şi punctajele din anexa nr. 2 şi alte criterii stabilite la nivelul unităţilor de învăţământ. **Consiliul/consiliile de administraţie al unităţii/unităţilor de învăţământ/CMBRAE/CJRAE comunică în scris cadrelor didactice solicitante motivele acordului/refuzului prelungirii contractului individual de muncă pe perioadă determinată.** Pentru a beneficia de prelungirea contractului individual de muncă pe perioadă determinată în anul şcolar 2016-2017, cadrele didactice care participă şi la concursul de ocupare a posturilor didactice/catedrelor vacante/rezervate în învăţământul preuniversitar, sesiunea 2016, conform prezentei Metodologii, trebuie să obţină minimum media 5 (cinci), potrivit prevederilor art. 61 alin. (9), la disciplina corespunzătoare postului didactic/catedrei solicitat(e). **La disciplina educaţie tehnologică pot beneficia de prelungirea duratei contractului individual de muncă pe perioadă determinată în anul şcolar 2016-2017, numai cadrele didactice cu specializarea educaţie tehnologică.**

(3) Învăţătorul, profesorul pentru învăţământ primar sau institutorul calificat din învăţământul primar, angajat pe perioadă determinată, la 1 septembrie 2012, la clasa pregătitoare, în baza rezultatului obţinut la concursul de titularizare, sesiunea 2012**,** care în perioada 1 septembrie 2012-31 august 2016 a predat, prin continuitate, la aceeaşi clasă de elevi, poate beneficia de prelungirea duratei contractului individual de muncă pe perioadă determinată în anul şcolar 2016-2017, în condiţiile alin. (2), pentru finalizarea ciclului primar la aceeaşi clasă de elevi.

Învăţătorul, profesorul pentru învăţământ primar sau institutorul calificat din învăţământul primar, angajat pe perioadă determinată, la 1 septembrie 2013, la clasa I de început de ciclu/ clasa pregătitoare, în baza rezultatului obţinut la concursul de titularizare, sesiunea 2013**,** care în perioada 1 septembrie 2013-31 august 2016 a predat, prin continuitate, la aceeaşi clasă de elevi, poate beneficia de prelungirea duratei contractului individual de muncă pe perioadă determinată în anul şcolar 2016-2017, în condiţiile alin. (2), pentru finalizarea ciclului primar la aceeaşi clasă de elevi.

**(4) În această etapă consiliile de administraţie ale unităţilor de învăţământ/CMBRAE/CJRAE emit şi acorduri de principiu pentru prelungirea duratei contractului individual de muncă pe perioadă determinată în anul şcolar 2016-2017, pentru posturile didactice/catedrele care se pot vacanta ulterior, cadrelor didactice care se încadrează în prevederile alin. (1)-(3).**

Persoana îndreptățită are dreptul de a contesta hotărârea consiliului de administraţie al unităţii de învăţământ/CMBRAE/CJRAE, printr-o cerere scrisă, adresată conducerii unității de învăţământ, în termen de 24 de ore de la comunicarea acesteia. Contestația reprezintă plângerea prealabilă reglementată de art. 7 din Legea nr. 554/2004, cu modificările şi completările ulterioare și se soluționează de către consiliul de administrație al unității de învăţământ, în termen de 48 de ore de la înregistrare. Hotărârea consiliului de administraţie în contestație al unităţii de învăţământ/CMBRAE/CJRAE este definitivă şi poate fi atacată numai la instanţa de contencios administrativ. Persoana nemulțumită de răspunsul primit la contestație are dreptul de a se adresa instanței de contencios administrativ competente.

(5) Cadrele didactice care au obţinut acordul/acordul de principiu pentru prelungirea duratei contractului individual de muncă pe perioadă determinată în anul şcolar 2016-2017 îşi actualizează dosarul personal la inspectoratul şcolar, conform Calendarului.

(6) Cadrele didactice debutante înscrise la examenul naţional de definitivare în învăţământ, sesiunea 2016, care au obţinut acordul/acordul de principiu pentru prelungirea duratei contractului individual de muncă pe perioadă determinată în anul şcolar 2016-2017, ocupă cu prioritate posturile didactice/catedrele respective imediat după validarea rezultatelor examenului național de definitivare în învățământ prin ordin al ministrului educaţiei şi cercetării ştiinţifice și comunicarea acestuia inspectoratelor școlare.